b"\n_START_ARTICLE_\nEdifici de la pla\xc3\xa7a de Catalunya, 7\n_START_SECTION_\nDescripci\xc3\xb3\n_START_PARAGRAPH_\nAquesta casa cantonera tamb\xc3\xa9 correspon al n\xc3\xbamero 2 del carrer del Roser. T\xc3\xa9 una planta baixa amb locals comercials, un entres\xc3\xb2l i dos pisos. Les dues finestres balconeres de l'entres\xc3\xb2l presenten simetria amb les portes d'acc\xc3\xa9s de la planta baixa. El balc\xc3\xb3 corregut del primer pis t\xc3\xa9 una amplada que correspon als dos pisos que hi ha a la planta, encara que el tr\xc3\xa0nsit queda limitat a cada habitatge. Hi ha dues portes balconeres a la planta segona. Els muntants de les obertures del primer i segon pis tenen una motllura i capitells dobles, que s'ajunten amb les m\xc3\xa8nsules dels balcons. Les baranes dels balcons s\xc3\xb3n diferents a cada planta, i els seus ferros forjats formen diversos dibuixos. Hi ha una cornisa i un ampit a la coberta, que consisteix en un mur sense cap mena de decoraci\xc3\xb3. La fa\xc3\xa7ana del carrer del Roser presenta una entrada petita a planta baixa i dues obertures per planta situades a diferent nivell."